Spoštovani kolegice poslanke in kolegi poslanci, gospe in gospodje! Začenjam 67. izredno sejo Državnega zbora, ki sem jo sklical na podlagi drugega odstavka 58. člena in drugega odstavka 60. člena Poslovnika Državnega zbora. Obveščen sem, da se današnje seje ne morejo udeležiti naslednji poslanke in poslanci: mag. Barbara Žgajner, gospa Kristina Valenčič, gospa Irena Tavčar, mag. Melita Župevc, gospa Alenka Bikar, gospa Tina Komel, gospa Janja Napast, gospod Bojan Starman, gospod Janez Ribič, gospod Dragan Bosnić, gospod Roberto Battelli, gospod Marijan Pojbič, mag. Matej Tonin, gospod Darko Jazbec in gospod Srečko Meh. Na sejo sem vabil tudi predstavnike Vlade. Prehajamo na določitev dnevnega reda 67. izredne seje Državnega zbora. Predlog dnevnega reda ste prejeli danes, 30. maja 2014, s sklicem seje. O predlogu dnevnega reda bomo odločali v skladu s prvim odstavkom 64. člena Poslovnika Državnega zbora. Predlogov za širitev dnevnega reda seje nisem prejel, zato zboru predlagam, da za današnjo sejo določi dnevni red, kot ste ga prejeli s sklicem. Preden preidemo na odločanje o dnevnem redu, predlagam, da preverite delovanje glasovalnih naprav. Glasujemo o dnevnem redu. Navzočih je 67 poslank in poslancev, za je glasovalo 66, proti 1. [[Za je glasovalo 66.]] [[Proti 1.]] Ugotavljam, da je dnevni red 67. izredne seje Državnega zbora določen. Prehajamo na 1. TOČKO DNEVNEGA REDA – SKLEP O UGOTOVITVI, DA DRŽAVNEMU ZBORU NI BIL PREDLAGAN KANDIDAT ZA PREDSEDNIKA VLADE NA PODLAGI TRETJEGA ODSTAVKA 111. ČLENA USTAVE REPUBLIKE SLOVENIJE. Državni zbor se je na 65. izredni seji, 15. maja 2014, seznanil s sklepom, da je predsednik republike Borut Pahor Državni zbor obvestil, da na podlagi prvega odstavka 111. člena Ustave Republike Slovenije in prvega odstavka 225. člena Poslovnika Državnega zbora ne bo predlagal kandidata za predsednika Vlade. S tem je 16. maja 2014 pričel teči rok iz tretjega odstavka 111. člena Ustave Republike Slovenije, v katerem je bilo mogoče predlagati kandidate za predsednika Vlade, in se je iztekel 29. maja 2014. V tem roku nihče od kvalificiranih predlagateljev ni predlagal kandidata za predsednika Vlade. Glede na to začne s trenutkom, ko Državni zbor ugotovi, da ni vloženih kandidatur, teči še 48-urni rok, v katerem lahko Državni zbor na podlagi prvega odstavka 228. člena Poslovnika Državnega zbora sklene, da se izvedejo volitve predsednika Vlade v skladu s četrtim odstavkom 111. člena Ustave Republike Slovenije. V zvezi s tem ugotavljam, da se Državni zbor na podlagi 111. člena Ustave Republike Slovenije ter 112., 227. in 228. člena Poslovnika Državnega zbora seznani z naslednjim sklepom: Državni zbor ugotavlja, da na podlagi tretjega odstavka 111. člena Ustave Republike Slovenije in prvega odstavka 227. člena Poslovnika Državnega zbora nihče od kvalificiranih predlagateljev ni predložil kandidata za predsednika Vlade. Rok iz četrtega odstavka 111. člena Ustave Republike Slovenije začne teči 30. maja 2014 ob 16. uri in 5 minut in se izteče 1. junija 2014 Ugotavljam, da se je Državni zbor seznanil s sklepom. S tem zaključujem to točko dnevnega reda. Prehajamo na 2. TOČKO DNEVNEGA REDA – OBRAVNAVA PREDLOGA ZA IZVEDBO VOLITEV PREDSEDNIKA VLADE NA PODLAGI ČETRTEGA ODSTAVKA 111. ČLENA USTAVE REPUBLIKE SLOVENIJE IN PRVEGA ODSTAVKA 228. ČLENA POSLOVNIKA DRŽAVNEGA ZBORA. V skladu z dogovorom na 100. seji Kolegija predsednika Državnega zbora poslanke in poslance obveščam, da lahko poslanska skupina ali najmanj 10 poslancev do nedelje, 1. junija 2014, do 12. ure vloži predlog sklepa za izvedbo volitev predsednika Vlade na podlagi četrtega odstavka 111. člena Ustave Republike Slovenije in prvega odstavka 228. člena Poslovnika Državnega zbora. Predlog sklepa mora biti vložen v skladu s 113. členom Poslovnika Državnega zbora. Ker mora Državni izbor o predlogu sklepa za izvedbo volitev odločiti v ustavno določenem roku 48 ur, poznejšega roka za vložitev predloga sklepa ni mogoče določiti. Če bo predlog sklepa za izvedbo volitev predsednika Vlade vložen, bo Državni zbor o njem v skladu s četrtim odstavkom 111. člena Ustave Republike Slovenije odločal javno z večino opredeljenih glasov navzočih poslancev. S tem prekinjam 2. točko dnevnega reda. Prekinjam tudi 67. izredno sejo Državnega zbora, ki jo bomo nadaljevali v nedeljo, 1. junija 2014, ob 12. uri. Hvala in nasvidenje do nedelje.